ສະ​ຫະ​ລັດ ຈະ​ຈັດ​ແຈງ​ກົດ​ລະ​ບຽບ ໃນ​ການ​​ຮັບ​ເອົາ​ອົບ​ພະ​ຍົບ ຈາກ​ຢູ​ເຄ​ຣນ
ສະ​ຫະ​ລັດ​ຄາດ​ວ່າ ​ຈະ​ຮັບ​ເອົາອົບ​ພະ​ຍົບ​ເຖິງ 100,000 ຄົນ ​ໂດຍ​ມີ 15,000 ຄົນ​ໄດ້ເຂົ້າ​ມາ ​ໃນ​ປະ​ເທດ​ແລ້ວ​ ນັບ​ແຕ່​ສົງ​ຄາມ​ໄດ້​ເລີ້ມ​ຂຶ້ນ​ໃນ​ວັນ​ທີ 24 ກຸມ​ພາ.
ອົບພະຍົບຢູເຄຣນໃນຈຳນວນຫລາຍຂຶ້ນ ຈະໄດ້ຮັບອະນຸຍາດ ໃຫ້ເຂົ້າມາໃນສະຫະລັດ ພາຍໃຕ້ແຜນການໃໝ່ ທີ່ ໄດ້ປະກາດໂດຍລັດຖະບານທ່ານໄບເດັນ ໃນວັນພະຫັດວານນີ້ ມາຮອດປັດຈຸບັນ ມີຊາວຢູເຄຣນຈຳນວນຫລາຍ ທີ່ໄດ້ພາກັນຫລົບໜີສົງຄາມກັບຣັດເຊຍແລະພະຍາຍາມເຂົ້າມາ ສະຫະລັດ ໂດຍພະຍາຍາມຂໍວີຊ່າທີ່ດ່ານ ຊາຍແດນເມັກຊິໂກ ແຕ່ວ່າແຜນການໃໝ່ຈະເຮັດໃຫ້ເສັ້ນທາງນັ້ນຍາກຂື້ນຕື່ມ ໃນຂະນະທີ່ມີຈັດລະບຽບກ່ຽວກັບການຍື່ນຄຳຮອງເຂົ້າມາ ມີຊາວຢູເຄຣນປະມານ 3,300 ຄົນ ໄດ້ຂໍລີ້ໄພຜ່ານຊາຍແດນທາງພາກໃຕ້ໃນເດືອນມີນາຜ່ານມາ ອີງຕາມລາຍງານຂອງອົງການຂ່າວຣອຍເຕີ ສະຫະລັດຄາດວ່າ ຈະມີຊາວອົບພະຍົບເຖິງ 100,000 ຄົນ ໂດຍມີ 15,000 ຄົນໄດ້ເຂົ້າມາໃນປະເທດແລ້ວ ນັບແຕ່ສົງຄາມໄດ້ເລີ້ມຂຶ້ນໃນວັນທີ 24 ກຸມພາ ລັດຖະມົນຕີຮັກສາຄວາມປອດໄພພາຍໃນສະຫະລັດ ທ່ານອາເລຮັນໂດຣ ມາໂຢກາສ ໄດ້ກ່າວຢູ່ໃນຖະແຫລງການກ່ຽວກັບການດຳເນີນຄວາມພະຍາຍາມໃນເລື້ອງນີ້ວ່າ “ພວກເຮົາພູມໃຈທີ່ຈະປະຕິບັດໃນຄວາມໝັ້ນໝາຍຂອງປະ ທານາທິບໍດີໄບເດັນ ທີ່ຈະຕ້ອນຮັບຊາວຢູເຄຣນ 100,000 ຄົນແລະພວກອື່ນໆອີກ ທີ່ ຫລົບໜີຈາກການຮຸກຮານ ຂອງ ຣັດເຊຍມາສະຫະລັດ ” ທ່ານກ່າວເພີ້ມອີກ ໂດຍອ້າງອີງເຖິງ ປະທານາທິບໍດີຣັດເຊຍ ທ່ານວລາດີເມຍ ປູຕິນ ວ່າ “ປະຊາຊົນຢູເຄຣນ ຍັງສືບຕໍ່ໄດ້ຮັບໂສກນາດຕະກຳ ແລະການສູນເສຍ ຢ່າງໃຫຍ່ຫລວງ ອັນເປັນຜົນຈາກການໂຈມຕີຂອງປູຕິນທີ່ບໍ່ໄດ້ມີການ ທ້າທາຍເກາະຜິດໃດໆ ແລະບໍ່ເປັນທຳ ຕໍ່ປະເທດເຂົາເຈົ້າ ” ສະຫະລັດກ່າວວ່າ ຊາວອົບພະຍົບຢູເຄຣນຫລາຍຄົນ ຕ້ອງການຢາກຢູ່ໃກ້ກັບ ຢູເຄຣນ ເພາະວ່າເຂົາເຈົ້າມີຄວາມ ຫວັງທີີ່ຈະກັບຄືນບ້ານໃນມື້ນຶ່ງ ເພື່ອຈະໄດ້ຮັບສິດ ພາຍໃຕ້ກົດລະບຽບໃໝ່ ໃນໂຄງການ “ເພື່ອເຕົ້າໂຮມຊາວ ຢູເຄຣນ” ຊຶ່ງຈະເລີ້ມໃນອາທິດໜ້ານີ້ ຜູ້ຍື່ນຄຳຮ້ອງ ຕ້ອງໄດ້ຢູ່ທີ່ຢູເຄຣນ ໃນວັນທີ 11 ເດືອນມີນາ ມີຄອບຄົວຜູ້ຮັບປະກັນ ໄດ້ສັກຢາ ແລະຜ່ານການກວດສອບເບື້ອງຫລັງແລ້ວ